Izethekeleli Ziyagcwala Emahoteleni eVictoria Falls
Amahotela amanengi atshele iStudio Seven ukuthi izindlu zabo zonke zigcwele kusukela ngenyanga ka Nhlangula.
WASHINGTON DC — Inani lezethekeleli edolobheni le Victoria Falls libikwa liqansile kumaviki ambalwa adluleyo. Ilizwe le Zimbabwe lithola imali yendleko zikahulumende kumali ebhadalwa yizethekeleli kodwa ilizwe le Zambia yilo eselithola izethekeli ezinengi ezizobuka impophoma zamanzi. Abaqondisi bamahotela atshele iStudio 7 ukuthi izindlu zabo zonke zigcwale kusukela ngenyanga kaNhlangula. Izethekeli ezinengi ngezivela kwamanye amazwe kodwa bakhona abalutshwana abe Zimababwe abavakatshela indawo lezi. Ukhansila wedolobho leli, uMnu. Ephias Mambume, utshele iStudio 7 ukuthi imbadalo yokwethekelela ilizwe iphezulu kakhulu eZimbabwe nxa kuqathaniswa lamazwe angomakhelwane okungaba kubangela ukuthi kungabi lezethekeleli ezinengi eziza elizweni. “Singathi traditionally kulesikhathi phakathi komnyaka lapho esiba busy ngaso. Njengakkathesi kubusy kakhulu,” kutsho uMambume. Siphinde saxoxa lowake wamela idolobho le Victoria Falls edale lephalamende, uMnu. Gift Mabhena othi imithetho kahulumende yiyo enqabela izethekeleli ukuthi zize elizweni ngobunengi. “Asingake sathi izethekeleli zinengi kakhulu. Bakhona nje khonoko asingeke sathi banengi okumangalisayo,” kutsho uMabhena.